DA Den Europæiske Unions Tidende C 203/50

UDTALELSE Nr. 2/2006

om forslag til Rådets afgørelse om ordningen for De Europæiske Fællesskabers egne indtægter

(EF-traktatens artikel 248, stk. 4, andet afsnit)

(2006/C 203/02)

REVISIONSRETTEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, særlig artikel 248, stk. 4, andet afsnit,

under henvisning til traktaten om oprettelse af Det Europæiske Atomenergifællesskab, særlig artikel 160 C, stk. 4,

under henvisning til Rådets afgørelse af 29. september 2000 om ordningen for De Europæiske Fællesskabers egne indtægter (1),

under henvisning til Rådets forordning af 25. juni 2002 om finansforordningen vedrørende De Europæiske Fællesskabers almindelige budget (2),

under henvisning til Revisionsrettens tidligere udtalelser om ordningen for De Europæiske Fællesskabers egne indtægter, særlig udtalelse nr. 4/2005 (3),

under henvisning til Rådets anmodning af 26. april 2006 om Revisionsrettens udtalelse om forslag til Rådets afgørelse om ordningen for De Europæiske Fællesskabers egne indtægter (4), og

ud fra følgende betragtninger:

Det Europæiske Råd konkluderede på mødet den 25. og 26. juni 1984 i Fontainebleau (5) bl.a., at udgiftspolitikken på langt sigt er det vigtigste middel til løsning af problemet med budgetuligevægtene, og at enhver stat, der i forhold til sin relative velstand bærer en for tung budgetbyrde, til sin tid vil kunne opnå en justering.

Det Europæiske Råd konkluderede på mødet den 24. og 25. marts 1999 i Berlin (6) bl.a., at ordningen for egne indtægter skal være retfærdig, gennemsigtig, omkostningseffektiv og enkel, samt at den skal være baseret på kriterier, som bedst muligt afspejler hver enkelt medlemsstats evne til at bidrage.

Det Europæiske Råd noterede sig på mødet den 16. og 17. december 2004 i Bruxelles Kommissionens forelæggelse af rapporten om, hvordan ordningen for egne indtægter fungerer, samt forslaget om at indføre en generel korrektionsmekanisme (7). Det opfordrede Kommissionen og Rådet til at fortsætte gennemgangen af alle de spørgsmål, der rejser sig i denne forbindelse, herunder en eventuel forenkling af ordningen.

Det Europæiske Råd nåede på mødet den 15. og 16. december 2005 i Bruxelles (8) til enighed om bl.a., at ordningerne vedrørende egne indtægter bør følge det overordnede mål om ligebehandling. De bør derfor sikre, at ingen medlemsstat kommer til at bære en for stor budgetbyrde i forhold til sin relative velstand. Ordningerne bør derfor indføre bestemmelser, der omfatter specifikke medlemsstater —

VEDTAGET FØLGENDE UDTALELSE:

I. INDLEDNING

1. Kommissionen foreslår en ny rådsafgørelse om ordningen for De Europæiske Fællesskabers egne indtægter. Efter at den er vedtaget af medlemsstaterne (9), erstatter den Rådets afgørelse af 29. september 2000, som er i kraft i dag.

2. Kommissionens forslag sigter mod at implementere de finansielle overslag for 2007-2013, som Det Europæiske Råd nåede til enighed om på mødet den 15. og 16. december 2005 i Bruxelles (10).

3. Denne aftale ændrer ikke fundamentalt den nuværende ordning; for eksempel opretholdes korrektionen af budgetuligevægte til fordel for Det Forenede Kongerige (»UK-korrektionen«) sammen med nedsættelsen af finansieringen af korrektionen til fordel for Østrig, Tyskland, Nederlandene og Sverige.

4. Beregningen af UK-korrektionen vil blive justeret, så der tages højde for udvidelsen. Det Forenede Kongerige vil gradvis komme til at deltage i finansieringen af udvidelsesomkostningerne, dog ikke af markedsudgifterne under den fælles landbrugspolitik. I perioden 2007-2013 vil det supplerende bidrag fra Det Forenede Kongerige imidlertid ikke overstige et maksimumsbeløb på 10,5 milliarder euro i 2004-priser.

5. Desuden indføres der særlige ordninger. Tyskland, Nederlandene, Østrig og Sverige vil få indrømmet reducerede momsbidragssatser. Nederlandene og Sverige vil desuden drage fordel af en reduktion af deres årlige BNI-bidrag. Disse reduktioner vil kun finde anvendelse i perioden 2007-2013.

6. Som Det Europæiske Råd havde anmodet om, ledsages Kommissionens forslag af et arbejdsdokument om beregning, finansiering, betaling og opførelse på budgettet af korrektionen af budgetuligevægte til fordel for Det Forenede Kongerige.

7. Det Europæiske Råd er nået til enighed om, at den nuværende ordning for egne indtægter skal ændres med virkning senest fra begyndelsen af 2009. Ændringerne skal træde i kraft fra 1. januar 2007, og om nødvendigt anvendes med tilbagevirkende kraft.

8. Retten har gennemgået forslaget ud fra de principper for Fællesskabernes ordning for egne indtægter, Det Europæiske Råd har fastsat på sine møder siden 1984. Retten har også taget sine tidligere udtalelser (11) og resultaterne af sit revisionsarbejde vedrørende den nuværende ordning for egne indtægter i betragtning.

II. GENERELLE BEMÆRKNINGER

9. Det overordnede mål for Det Europæiske Råds møde den 15. og 16. december 2005 i Bruxelles var at stræbe efter ligebehandling og at undgå at komme i en situation, hvor en budgetbyrde ville blive for stor i forhold til en medlemsstats relative velstand. Retten bemærker imidlertid, at: a) der ikke er fastlagt kriterier, så det kan fastslås på et objektivt grundlag, om en budgetbyrde er for stor, og hvornår en medlemsstat skal indrømmes fordel af en korrektion b) der er ingen mekanisme til kontrol over tid af, om en budgetbyrde fortsat er for tung, og om det stadig er berettiget, at en medlemsstat drager fordel af en korrektion (12) c) der er ingen mekanisme, der gør det muligt for andre medlemsstater end dem, der er nævnt ved navn i forslaget, at drage fordel af en korrektion (13).

10. Retten erkender, at der er gjort en indsats for at rationalisere afgørelsen om egne indtægter; den såkaldte »fastfrosne momssats« er nemlig afskaffet.

11. Andre alvorlige mangler ved ordningen, som Retten analyserede i sin tidligere udtalelse (14), er der imidlertid stadig ikke blevet taget fat på. Disse mangler skaber mange problemer; de gør det bl.a. vanskeligt at administrere ordningen og at anvende den konsekvent, og de gør ordningen kompleks og uigennemsigtig.

12. Med forslaget opstår der nye komplikationer med det øgede antal særordninger for bestemte medlemsstater. Alt i alt forekommer de nye bestemmelser at være endnu mere komplekse og uigennemsigtige end den nuværende ordning.

III. SÆRLIGE BEMÆRKNINGER

13. Retten glæder sig over Kommissionens forslag om, at væsentlige statistiske ændringer i beregningen af BNI også skal gælde for egne indtægter. Som Retten allerede har påpeget (15), vil man hermed undgå at komme i en situation, hvor der ikke er overensstemmelse mellem de BNI-tal, der anvendes til beregningen af egne indtægter, og de offentliggjorte nationale tal, og man vil således sikre gennemsigtighed.

14. Begrebet »fordelte udgifter« bør præciseres. I forslagets artikel 4 nævnes fordelte udgifter blot, men begrebet omtales nærmere i Kommissionens arbejdsdokument om UK-korrektionen (16). Retten minder om sine bemærkninger i punkt 29, 30 og 31 i udtalelse nr. 4/2005, som stadig er aktuelle, for så vidt angår definitionen af fordelte udgifter.

15. Retten mener ikke, at det er i overensstemmelse med EF-traktatens artikel 279 (17), når et arbejdsdokument fra Kommissionen omhandler bestemmelser om beregning, finansiering, betaling og opførelse på budgettet af korrektionen af budgetuligevægte til fordel for Det Forenede Kongerige; Retten mener, at det er en krænkelse af princippet om klarhed og åbenhed.

IV. KONKLUSION OG ANBEFALINGER

16. Bestemmelserne og ordningerne i den foreslåede nye rådsafgørelse om ordningen for De Europæiske Fællesskabers egne indtægter forekommer at være endnu mere komplekse og uigennemsigtige end den nuværende ordning. Forslaget bevæger sig længere bort fra en ordning for egne indtægter baseret på klare og almindeligt anvendte mekanismer, hen imod nationale bidrag, der forhandles med hvert enkelt land.

17. Retten erkender, at Kommissionens forslag afspejler resultatet af komplekse forhandlinger mellem Europa-Parlamentet, Rådet og Kommissionen samt i Det Europæiske Råd, og at det betragtes som en midlertidig løsning.

18. Retten finder det positivt, at Kommissionen har fået mandat til at foretage en fuldstændig og vidtspændende revision af ordningen for egne indtægter og aflægge rapport i 2008/2009. Retten gør opmærksom på, at det gang på gang har kunnet konstateres, at det er meget vanskeligt at få gennemført en fuldstændig reform af Fællesskabernes ordning for egne indtægter, hvis forhandlingerne om en sådan reform kobles direkte sammen med forhandlingerne om finansielle lofter og om de beløb, der skal bruges på fællesskabspolitikkerne inden for rammerne af de flerårige finansielle overslag. Retten hilser derfor velkommen, at den revisionsklausul, Det Europæiske Råd nåede til enighed om den 15. og 16. december 2005 i Bruxelles, gør det muligt at forberede og vedtage en samlet reform af ordningen for egne indtægter i god tid, før de nye finansielle overslag udløber.

19. Retten opfordrer Kommissionen til på ny at overveje, hvilken retlig form det dokument skal have, hvori bestemmelserne om beregning, finansiering, betaling og opførelse på budgettet af korrektionen af budgetuligevægte til fordel for Det Forenede Kongerige fastlægges.

Vedtaget af Revisionsretten i Luxembourg på mødet den 28. juni 2006. På Revisionsrettens vegne Hubert WEBER Formand I dennes fravær underskrevet af François COLLING Medlem af Retten

(1) EFT L 253 af 7.10.2000, s. 42.

(2) EFT L 248 af 16.9.2002, s. 1.

(3) Udtalelse nr. 4/2005 om forslag til Rådets afgørelse om ordningen for De Europæiske Fællesskabers egne indtægter og forslag til Rådets forordning om gennemførelsesforanstaltningerne for korrektionen af budgetuligevægte i henhold til artikel 4 og 5 i Rådets afgørelse af (…) om ordningen for De Europæiske Fællesskabers egne indtægter (EUT C 167 af 7.7.2005, s. 1).

(4) KOM(2006) 99 endelig af 8.3.2006.

(5) Jf. EF-Bulletin 6-1984.

(6) Jf. EU-Bulletin 3-1999.

(7) KOM(2004) 501 endelig af 14.7.2004.

(8) Jf. punkt 6 i formandskabets konklusioner (rådsdokument 15914/1/05 REV 1, CONCL 3 af 30. 1. 2006) med henvisning til rådsdokument 15915/05 CADREFIN 268 af 19. 12. 2005, særlig punkt 77.

(9) I overensstemmelse med medlemsstaternes forfatningsmæssige bestemmelser, jf. traktatens artikel 269.

(10) Jf. rådsdokument 15915/05 CADREFIN 268 af 19. december 2005.

(11) Jf. udtalelse nr. 4/2005 (EUT C 167 af 7.7.2005, s. 1), udtalelse nr. 7/2003 (EUT C 318 af 30.12.2003, s. 1) og udtalelse nr. 8/99 (EFT C 310 af 28.10.1999, s. 1).

(12) Jf. punkt 14 i udtalelse nr. 4/2005.

(13) Jf. punkt 14 i udtalelse nr. 4/2005.

(14) Jf. navnlig punkt 6-15 i udtalelse nr. 4/2005.

(15) Jf. punkt 23 i udtalelse nr. 4/2005.

(16) Jf. punkt 3.2.

(17) I artikel 279, stk. 2, hedder det: »På forslag af Kommissionen og efter høring af Europa-Parlamentet og udtalelse fra Revisionsretten skal Rådet med enstemmighed fastsætte de retningslinjer og den fremgangsmåde, hvorefter de i ordningen om Fællesskabets egne indtægter fastsatte budgetindtægter stilles til rådighed for Kommissionen, (…).«